钦定古今图书集成/明伦汇编/家范典/第111卷 > 《尔雅》 > 《祭刘子礼文》前人
## 钦定古今图书集成/明伦汇编/家范典/第111卷 > 《尔雅》 > 《祭刘子礼文》前人

从表具位朱熹，谨以清酌时羞，奠于近故刘君子礼
六十七兄之灵曰：“自我少日，托昏高门，得从兄游，于
今五十年矣。每窃见兄，志气坚强，色庄言厉，论议英
发，滚滚不穷。而临事应变，从容裁处，不动声气。目无
全牛，未尝不叹其英迈闳达，老大多材，真有聘君先
生之遗风。意其必当出应时须，以世前烈。岂谓中岁”，
事多不谐，一日慨然谢去场屋，少肆馀力，诛草淮乡，
数年之间，亦有成绪。而兄好义周急，不间戚疏，肥马
轻裘，视犹涕唾，遂散其积，翩然南归，憩止玉山，爱其
山川之秀，风俗之美，游从之盛，则遂求田问舍而定
居焉。曾未几时，遽以病卧。易箦之旦，神宇泰然，遍告
亲朋，千万永诀不鄙，谓我幅纸丁宁，笔势低昂，亡异
平日。赴车来止，我病亦衰，把书长号，不能自已。呜呼
痛哉！以兄之才，终以不遇，而止于此，岂非天乎？昏惫
支离，未能亟往，拊棺大恸，以罄一哀。又闻佳城亦既
得卜，祖奠之日，近不逾旬。走使缄词，远寄一酹，忽焉
精爽，如在目前。呜呼哀哉！伏惟尚飨！